REPUBLIKA SRBIJA

NARODNA SKUPŠTINA

Odbor za zdravlje i porodicu

18 Broj: 06-2/235-15

26. maj 2015. godine

B e o g r a d

ZAPISNIK

23. SEDNICE ODBORAZA ZDRAVLjE I PORODICU

ODRŽANE 25. MAJA 2015. GODINE

Sednica je počela u 13,00 časova.

Sednici je predsedavala prof. dr Slavica Đukić Dejanović, predsednik Odbora.

Sednici su prisustvovali članovi Odbora: dr Branislav Blažić, dr Ninoslav Girić, dr Predrag Mijatović, dr Aleksandar Radojević, mr. dr Ljubica Mrdaković Todorović, dr Vesna Rakonjac, dr sc. med. dr Darko Laketić, Elvira Kovač, dr Milan Latković, Milena Ćorilić i dr Ljiljana Kosorić.

Sednici je prisustvovao zamenik odsutnog člana Odbora dr Jezdimir Vučetić (prof. dr Mileta Poskurica).

Sednici nisu prisustvovali članovi Odbora: prof. dr Milan Knežević, dr Radoslav Jović, prof. dr Dušan Milisavljević, Srđan Kružević, kao ni njihovi zamenici.

Sednici su prisustvovali i: gospođa Mominat Omarova**,** predstavnica Internacionalne dijabetološke federacije za region Evrope; prof. dr Predrag Sazdanović, pomoćnik ministra zdravlja u Sektoru za evropske integracije; dr Verica Lazić, v.d. direktor Republičkog fonda za zdravstveno osiguranje (RFZO), Tanja Radović, pomoćnik direktora u Sektoru za lekove i farmakoekonomiju RFZO i Biljana Čukanović, pomoćnik direktora za poslove centralizovanih javnih nabavki u RFZO-u; epidemiolog dr Ivana Rakočević, Institut za javno zdravlje Srbije ''Dr Milan Jovanović Batut''; akademik prof. dr Nebojša Lalić, predsednik Republičke stručne komisije za šećernu bolest; dr Miljana Grbić, šef Kancelarije Svetske zdravstvene organizacije u Srbiji (SZO);Stela Prgomelja, potpredsednik Dijabetološkog saveza Srbije (DSS) i Tijana Milanović, član Upravnog odbora DSS; Damjan Damnjanović, potpredsednik Udruženja „Plavi krug“ iz Beograda; Nebojša Bulatović, predsednik Udruženja dece i omladine „Plavo srce 024“ iz Subotice i Jelena Ban, prevodilac i aktivista Udruženja „Plavi krug“.

Na predlog predsednika Odbora, jednoglasno, usvojen je sledeći:

D n e v n i r e d

1. ''Ulaganje u prevenciju, ranu dijagnostiku i adekvatnu terapiju dijabetesa štedi državi i obolelima novac, a čuva život''- obraćanje g-đe Mominat Omarove, predstavnice Internacionalne dijabetološke federacije za region Evrope;
2. Razno.

Predsednica Odbora, prof. dr Slavica Đukić Dejanović obavestila je prisutne da će se sednica, zbog tehničkih razloga, odvijati uz korišćenje samo konferencijskog sistema. Potom je usvojen, bez primedaba, Zapisnik 22. sednice Odbora, koja je održana 15. aprila 2015. godine.

Prva tačka dnevnog reda: **''Ulaganje u prevenciju, ranu dijagnostiku i adekvatnu terapiju dijabetesa štedi državi i obolelima novac, a čuva život''- obraćanje g-đe Mominat Omarove, predstavnice Internacionalne dijabetološke federacije za region Evrope**

U uvodnim napomenama prof. dr Slavica Đukić Dejanović, predsednik Odbora, istakla je misiju Internacionalne dijabetološke federacije u unapređenju zdravlja i poboljšanju životnih uslova osoba koje žive sa dijabetesom širom sveta. Smatra da veliko iskustvo gospođe Omarove, predstavnice ove federacije za region Evrope nama može biti od koristi u pronalaženju najboljih rešenja za unapređenje zdravstvene zaštite osoba sa dijabetesom, u okviru mogućnosti zdravstvenog sistema naše države.

Podsetila je prisutne da se dijabetes nalazi među pet vodećih uzroka smrti u većini zemalja u svetu, i da se prema procenama stručnjaka, najveći porast broja obolelih očekuje u zemljama u razvoju, kojima pripada i naša zemlja. Navela je da, prema podacima Instituta za javno zdravlje Srbije ''Dr Milan Jovanović Batut'', u Srbiji od dijabetesa boluje približno 710.000 osoba ili 12,4 % odraslog stanovništva. Zbog velikog broja obolelih od dijabetesa u svetu i kod nas, i visoke učestalosti ozbiljnih komplikacija koje prate ovu bolest, dijabetes se svrstava među vodeće javno-zdravstvene probleme te da ohrabruje činjenica da se primenom preventivnih mera i dobrom kontrolom ove bolesti, obolevanje i umiranje od iste znatno može smanjiti, te je iz ovih razloga rad na preventivi, informisanju građana i obezbeđivanju uslova za efektivnu kontrolu dijabetesa ključna stvar.

Zatim je dala reč predstavnici Internacionalne dijabetološke federacije za region Evrope, g-đi Mominat Omarovoj.

Predstavnica Internacionalne dijabetološke federacije za region Evrope, g-đa Mominat Omarova, zahvalila se Dijabetološkom savezu Srbije i Odboru na mogućnosti da rad ove federacije predstavi u najvišem zakonodavnom telu Republike Srbije. Zatim je u vezi sa temom iznela sledeće podatke i procene: danas u svetu sa dijabetesom živi oko 387 miliona ljudi, od čega 52 miliona u Evropi; za manje od 20 godina u svetu će biti oko 591 miliona osoba sa dijabetesom; mnoge osobe ne znaju da imaju dijabetes, a veliki broj pacijenata čeka na dijagnozu i do sedam godina; povećava se broj obolelih, ali i broj prevremenih smrti koje su posledica ovog oboljenja; 2013. godine polovina odraslih pacijenata koja je umrla zbog komplikacija usled dijabetesa je imala manje od 60 godina; 2013 i 2014. godine na svakih šest do sedam sekundi jedna osoba je umrla od posledica dijabetesa; usled povećanja udela starijih osoba u odnosu na mlađu populciju, odnosno starenja stanovništva i povećanja broja gojaznih u svetu, povećava se i broj obolelih od dijabetesa tipa dva, od kojeg oboleva sve veći broj dece u Evropi.

Naglasila je da dijabetes ubija više ljudi nego rak dojke i rak prostate zajedno, kao i to da sa ekonomskog aspekta, ovo oboljenje državu košta više nego svi kanceri zajedno. Naime, izdaci za dijabetes u 2014. godini na svetskom nivou su bili oko 612 milijardi dolara i oni se stalno povećavaju. Za Evropu ovi troškovi iznose 147 milijardi evra i čine 10 % nacionalnog zdravstvenog budžeta. Najveći deo ove sume se usmerava na troškove hospitalizacije i lečenja komplikacija nastalih usled ove bolesti, koje ove izdatke povećavaju do pet puta. Podvukla je da se blagovremenom dijagnozom dijabatesa i primenom odgovarajuće terapije može mnogo uštedeti, u korist i države i zdravlja pacijenta. Upozorila je da dijabetes ''poput cunamija preti da potopi čitav svet'' i naglasila da rešavanje ovog problema zahteva odlučniju akciju. S tim u vezi je ukazala na značaj podsticanja multisektorske saradnje između države, profesionalnih udruženja i udruženja pacijenata, kako bi se osigurao jednak pristup najboljim terapijama svih osoba sa dijabetesom. Apostrofirala je suštinski značaj ulaganja u prevenciju, ranu dijagnostiku i uvođenju adekvatne terapije za suzbijanje i izlečenje ove bolesti. Takođe, istakla je važnost zdravstvene pismenosti osoba sa dijabetesom, te je povodom toga pomenula projekat Saveta Evrope, koji predstavlja model platforme za konsultacije sa građanima u cilju njihovog osnaživanja i bolje informisanosti o pravu na zaštitu zdravlja, koja im je zagarantovana Evropskom socijalnom poveljom. Dodala je da su mnoge zemlje, kao i naša, potpisnice ove povelje, te da ova revidirana povelja, usvojena 1996. godine, jasno definiše obaveze države po ovom pitanju.

Kao cilj inicijative Internacionalne dijabetološke federacije, navela je uključivanje narodnih poslanika u projekat akcione mreže za dijabetes, kako bi pitanje dijabetesa razmatrali u svojim nacionalnim skupštinama i na taj način još više podržali obolele od dijabetesa. U tom cilju, sugerisala je da se u Narodnoj skupštini Republike Srbije formira radna grupa za dijabetes, koju bi činili narodni poslanici i drugi relevantni funkcioneri, koji bi se međusobno sastajali i održavali sastanke sa udruženjima pacijenata i zdravstvenih radnika, kako bi razgovarali o pitanjima vezanim za dijabetes. Ovakav pristup i ukazivanje na potrebu stvaranja ove zajedničke mreže, započelo je na Svetskom kongresu dijabetologa, što moto IDF-a ''Zajedno smo jači!'' to najbolje i oslikava. Na kraju izlaganja je objasnila da je o ovoj temi počela da se interesuje kada je njena ćerka pre mnogo godina obolela od dijabetesa tipa 1. i dodala da se na ličnom primeru uverila u važnost informisanja o ovoj bolesti i spremnosti društva da se zajedničkim delovanjem bori protiv svih prepreka ka zdravom životu.

U diskusiji su učestvovali: dr Predrag Sazdanović, akademik prof. dr Nebojša Lalić, epidemiolog dr Ivana Rakočević, dr Miljana Grbić.

Dr Predrag Sazdanović, pomoćnik ministra zdravlja, Sektor za evropske integracije i međunarodnu saradnju, rekao je da se naš zdravstveni sistem poslednjih godina suočava sa porastom broja obolelih od dijabetesa, uz napomenu da je to posledica savremenog pasivnog načina života i nezdrave ishrane. Naglasio je da je izostanak preventivnih akcija u ovoj oblasti doprineo tome da je dijabetes, kao uzročnik smrti povećao učestalost u Srbiji dva do tri puta u poslednjih 20 godina. Najavio je da će Ministarstvo zdravlja u saradnji sa Republičkom stručnom komisijom za dijabetes svoje aktivnosti u narednom periodu više usmeriti na preventivnu zdravstvenu zaštitu. S tim u vezi je pomenuo da je naša zemlja nedavno usvojila preporuke Svetske zdravstvene organizacije, Odeljenja za prevenciju i kontrolu nezarazne bolesti, te da će iste biti deo akcionih planova. Na kraju je dodao da se upornom i proaktivnom akcijom Ministarstva zdravlja za nekoliko godina može očekivati poboljšanje rezultata u ovoj oblasti, uz napomenu da Odbor može da pruži doprinos i da saglasno svojoj kontrolnoj ulozi, prati sprovođenje aktivnosti Ministarstva u pravcu suzbijanja dijabetesa i unapređenja kvaliteta zdravstvene zaštite obolelih od ove bolesti.

Akademik prof. dr Nebojša Lalić, predsednik Republičke stručne komisije za šećernu bolest informisao je prisutne o ulozi Internacionalne federacije za dijabetes i značaju posete gospođe Monarove, s obzirom da se radi o krovnoj organizaciji koja obuhvata stručnjake i pacijente i njihove organizacije, kao i sve one koji bi hteli da pomognu. Većim delom obuhvata organizacije pacijenata te je njena izrazito značajna uloga u tome da podiže svest o dijabetesu i podstiče aktivnosti na javnom planu, komunicira sa vladama i parlamentima, u smislu podizanja svesti i postizanja rezultata na nacionalnom planu u svakoj zemlji. Izneo je da Republika Srbija ima Akcioni plan za dijabetes kao deo Strategije borbe protiv hroničnih nezaraznih bolesti, te da kod nas postoje vodiči za prevenciju tipa 2 dijabetesa što je retko u drugim zemljama Evrope, a da smo učestvovali i u izradi vodiča Evropske unije iako nismo članica. Takođe je naveo da postoji i Nacionalni program prevencije i rane detekcije tipa 2 dijabetesa koje pomaže Ministarstvo zdravlja u vidu projekata na jednogodišnjoj osnovi. Sledeći korak je da se prema uputstvima IDF-a do kraja godine, preciznije do 14. novembra 2015. godine, svetskog dana dijabetesa, donese Nacionalni program prevencije i kontrole dijabetesa kao jedan zajednički dokument koji treba da odredi ko i gde, i šta treba da radi u zdravstvenoj zaštiti šećerne bolesti da bi se sa ovom bolešću uspešnije borili. Ukupno gledano, od 2006. godine prevalencija je porasla za 1% što odgovara porastu u zemljama Srednje Evrope, ali mnogo toga još treba uraditi. Sve o čemu je gospođa Monarova govorila odnosi se i na nas, što znači da je dijabetes uzrok pojedinačnih i porodičnih problema i predstavlja generalnu pretnju ostvarivanju razvojnih ciljeva svake zemlje, uključujući i razvojni cilj Ujedinjenih nacija. Na osnovu svega postoji obaveza i postoje dokumenti Ujedinjenih nacija počev od rezolucije iz 2006. godine, deklaracije iz 2011, do kopenhagenske mape puta iz 2012. godine koje sve definišu. Zato smatra da bi bilo dobro da se pored Ministrastva zdravlja u ovaj preces uključi i Narodna skupština kroz mrežu aktivnosti a od posebnog je značaja za stručnjake ističe pomoć oko izrade Nacionalnog programa prevencije i kontrole šećerne bolesti.

Epidemiolog dr Ivana Rakočević je naglasila da je Institut za javno zdravlje Srbije ''Dr Milan Jovanović Batut“ aktivno uključen u praćenje epidemiološke situacije dijabetesa u našoj zemlji, tako što prati oboljevanje i umiranje od šećerne bolesti, prevalenciju faktora rizika koji su odgovorni za nastanak hroničnih nezaraznih bolesti, i to kroz periodična istraživanja koja se sprovode na svakih pet godina a poslednje je bilo 2013. godine. Institut učestvuje i u realizaciji Nacionalnog programa prevencije i rane detekcije tipa dva dijabetesa u saradnji sa Republičkom stručnom komisijom za dijabetes. Prema važećoj zakonskoj regulativi, Institut u okviru registra prikuplja podatke o novodijagnostistifikovanim slučajevima tipa jedan i dva dijabetesa. Prema ovim podacima, u našoj zelji se svake godine otkrije oko 16000 osoba obolelih od tipa dva dijabetesa, češće kod osoba starijih od 40 godina a prosečna starost je oko 61 godine. Navela je da zabrinjava podatak da sve češće od dijabetesa obolevaju deca školskog uzrasta. Sve navedeno se objašnjava promenom stila života i starenjem populacije. Prema istraživanju iz 2013. godine više od polovine naše populacije ima prekomernu težinu, odnosno svaki četvrti stanovnik je gojazan, a više od 60% tog broja ima abdominalni tip gojaznosti. Zaključak je da je prevencija veoma važna, a posebno rano otkrivanje tipa 2 dijabetesa za koje je poznato da je podmuklo oboljenje, godinama može tinjati u organizmu neopaženo i kod otkrivanja bolesti komplikacije su već prisutne. Prema podacima istraživanja iz 2013. godine 8,1% odrasle populacije, odnosno oko 450.000 našeg odraslog stanovništva ima šećernu bolest a kada tome dodamo broj ljudi koji nije svestan svog oboljenja dolazimo do cifre od oko 700.000 stanovnika, odnosno 12,4%, što se u potpunosti podudara sa procenom IDF-a.

Dr Miljana Grbić, šef Kancelarije Svetske zdravstvene organizacije u Srbiji je istakla da SZO sarađuje sa Međunarodnom federacijom za dijabetes, učestvuje u radu na prevenciji dijabetesa, naročito u oblasti postavljanja normi i standarda koje se tiču lečenja i prevencije, pospešuje preventivne mere te podstiče i daje smernice za podizanje osvešćenosti populacije. Dr Grbić je takođe zamolila predstavnicu Međunarodne federacije za dijabetes, da uputi Odbor u set alatki za rad sa parlamentarnim grupama u okviru Ekspand programa. Navela je i da SZO stoji na raspolaganju za definisanje i pomoć u razvoju Nacionalnog programa za prevenciju dijabetesa kao i za dalju implementaciju mera koje se budu prepoznale kao prioritetne u ovom programu za naredni period.

Gospođa Omarova je naglasila da je projekat u toku, stvaranje mreže i razvijanje alatki te da je važno što više nacionalnih parlamenata uključiti u ovu mrežu. Dijabetološki savez Srbije je u kontaktu sa koordinatorom za Ekspand mrežu i IDF-om i obezbediće sve potrebne informacije i resurese koji su neophodni za promociju projekta. Navela je da je veliki deo posla uradio Dijabetološki savez Velike Britanije s obzirom da u njihovom parlamentu postoji grupa koja se bavi isključivo dijabetesom i da bi bilo od izuzetne važnosti da se povežu parlamenti radi razmene iskustava i proširenja saradnje. Istakla je da je njen zadatak da prikupi što više informacija i da uključi što više poslanika u ovaj projekat kako bi se isti dalje razvijao.

Zaključujući sednicu, predsednik Odbora, prof. dr Slavica Đukić Dejanović je apostrofirala da je prevencija i dalje zadatak broj jedan za zdravstveni sistem i zdravstvenu politiku naše zemlje, te da IDF program predstavlja jedan od zadataka koji je pred nama. Naglasila je da podrška našeg Parlamenta i Odbora za zdravlje i porodicu neće izostati, da ćemo promovisati parlamentarnu mrežu IDF-a i među građanima, kao dobru ideju koja će doprineti većem znanju o dijabetesu, prevenciji i značaju rane dijagnostike.

Druga tačka dnevnog reda **– Razno**

Predsednik Odbora, prof. dr Slavica Đukić Dejanović je informisala članove Odbora o pozivu Parlamentarne skupštine Saveta Evrope za učešće jednog našeg predstavnika na parlamentarnoj konferenciji o MEDICRIME konvenciji koja se održava, 24. novembra 2015. god u Parizu. Budući da je rok za prijavu učesnika 1. jun 2015. godine, to je Odbor odredio dr Predraga Mijatovića za svog predstavnika na ovoj konferenciji, uz konstataciju da se ova odluka dostavi Odboru za spoljne poslove.

Sednica je završena u 14,00 časova.

SEKRETAR PREDSEDNIK

Božana Vojinović Prof. dr Slavica Đukić Dejanović